Foto: Radio Zadar (HRT)



"AKO TREBAMO ginuti, ginut ćemo u borbi", poručio je jutros sindikalni povjerenik Nauta Lamjane Mario Košta uoči najavljenog dolaska novog stečajnog upravitelja iz Rijeke Aleina Kahna.

U 10:20 sati u krugu brodogradilišta Nauta Lamjana na otoku Ugljanu ukazao se i novi stečajni upravitelj Alain Kahn kojemu su ulazak u škver tijelima zapriječili radnici, njih pedesetak.

"Nisam vas došao napadati i ako želite, dovest ću vam USKOK, a stečaj se ovako ne provodi“, poručio im je Kahn kazavši da je izigran i da očito danas primopredaje dužnosti neće biti. USKOK u kaljski brodoremont pozivaju upravo radnici, koji smatraju da je njihova firma uništena kriminalnim poslovanjem.

Stečajni upravitelj istjeran iz škvera



"Kako je mogao Ivan Rude poslovati u stečaju, a ti ne možeš", uzvratili su mu radnici koji i dalje tvrde da je Kahn došao likvidirati tvrtku i namiriti vjerovnike, te najnovije, stopirati im plaću za prethodni mjesec. On tvrdi suprotno:



"U stečajnom planu moguć je dogovor. Znači, da se još nešto radi, da se vide poslovi, da vjerovnici odstupe od dijela svojih potraživanja i da se tvrtka možda izvuče? S koliko radnika, s kojim poslom? Što više, to bolje. Meni su rekli da ima posla. Još bolje, ako ima 'ajmo raditi", rekao je Kahn.



Kako je došao, tako je pola sata kasnije i otišao. Sutkinja je naime otkazala intervenciju policije s pretpostavkom da će se postići dogovor s radnicima i mirna primopredaja. No to se nije dogodilo i sada se čeka novo rješenje suda. Tako su radnici još jednom obranili škver, a u čast odlaska Kahna oglasile su se sirene i upalile baklje.

Tekst se nastavlja ispod oglasa

Ispred Naute Lamjane ipak je bilo nekoliko policajaca koji su osiguravali prosvjed. Policijski djelatnici nisu intervenirali prema radnicima, niti su pokušali Kahna uvesti u škver.

"Ovo je velika pobjeda radnika i dokaz da u Hrvatskoj ima nade za obespravljene radnike i građane. Jer ova tvrtka koja je kao feniks iznikla iz problema, primjer je da gospodarstvo može oživjeti. Ne želimo Khana, jer gdje god je bio upravitelj tvrtke su likvidirane, čak je i rekao da mora namiriti vjerovnike", rekao je Radio Zadru sindikalac Uranija.

Radnici čekaju odluku suda



Upravo prema policiji išao je zahtjev pravnog zastupnika SSSH Vedrana Uranije koji je od načelnika PU zadarske Nevena Paškalina zatražio odgodu prisilnog ulaska. Kaže kako ne traže poništenje odluke već samo odgodu Kahnova uvođenja do konačne odluke Visokog trgovačkog suda.



Uranija i Košta kažu kako ulazak Kahna u Nauta Lamjanu znači likvidaciju tvrtke i novih 40 nezaposlenih. Podršku im je došao dati i načelnik Pašmana, Andro Magić koji je poručio kako se, kada jedan čovjek na otoku izgubi posao, to množi sa sto.